TANCAMENT DE BRAUN A ESPLUGUES

CCOO treballarà per trobar una solució social per als treballadors i treballadores de Braun

La direcció de Braun ha comunicat avui als i les representants del comitè d’empresa de la planta d’Esplugues de Llobregat l’inici del període de consultes de l’expedient de regulació d’ocupació (ERO) que afecta al conjunt de la plantilla i els ha presentat també un pla social d’acompanyament.
Davant aquest anunci, la Federació Minerometal·lúrgica de Catalunya de CCOO manifesta que aquest ERO no està fonamentat en causes objectives, productives i organitzatives i, per tant, no està justificat.
A més, CCOO afirma que el pla d’acompanyament social presentat per la companyia no suposa una solució raonable per a la plantilla, ja que els continguts i les propostes són molt insuficients. També remarca que la documentació presentada per l’empresa és incompleta i no clarifica el Pla industrial de la planta d’Esplugues des d’ara fins a finals de 2008.
Per tot això, CCOO considera que és molt difícil avançar en la negociació amb aquestes condicions i propostes. Per tant, manté i dóna suport a les mobilitzacions de la plantilla previstes a partir de la setmana vinent.
La FMC de CCOO es reunirà dilluns amb els seus afiliats i afiliades de Braun per analitzar quines són les millors estratègies en aquesta situació.

Barcelona, 22 de juny de 2006

http://www.minerometall.ccoo.cat/actualitat/2006/jun_mobilitzacions_braun_tancament.htm